L-impjiegi u l-politiki soċjali taż-żona tal-euro Kumitat għall-Impjiegi u l-Affarijiet Soċjali Riżoluzzjoni tal-Parlament Ewropew tal-10 ta' Ottubru 2019 dwar l-impjiegi u l-politiki soċjali taż-żona tal-euro (2019/2111(INI)) Il-Parlament Ewropew, – wara li kkunsidra l-Artikoli 3 u 5 tat-Trattat dwar l-Unjoni Ewropea (TUE), – wara li kkunsidra l-Artikoli 9, 145, 148, 149, 151, 152, 153, 154, 155, 156, 158, 165, 166, 174 u 349 tat-Trattat dwar il-Funzjonament tal-Unjoni Ewropea (TFUE), – wara li kkunsidra l-Ftehim Interistituzzjonali tat-13 ta' April 2016 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar it-tfassil aħjar tal-liġijiet, – wara li kkunsidra l-Karta tad-Drittijiet Fundamentali tal-Unjoni Ewropea, u b'mod partikolari t-Titolu IV (Solidarjetà) tagħha, – wara li kkunsidra l-Konvenzjoni tan-NU dwar id-Drittijiet tal-Persuni b'Diżabilità, – wara li kkunsidra l-Għanijiet ta' Żvilupp Sostenibbli tan-NU (SDGs), b'mod partikolari l-għanijiet 1, 3, 4, 5, 8, 10 u 13, – wara li kkunsidra l-Pakkett ta' Investimenti Soċjali tal-Kummissjoni tal-2013, – wara li kkunsidra r-Rapport tal-Ħames Presidenti tat-22 ta' Ġunju 2015 bit-titolu "Nikkompletaw l-Unjoni Ekonomika u Monetarja tal-Ewropa", – wara li kkunsidra r-rakkomandazzjoni tal-Kunsill tal-14 ta' Mejju 2018 dwar il-politika ekonomika taż-żona tal-euro, – wara li kkunsidra l-Komunikazzjoni tal-Kummissjoni tat-12 ta' Ġunju 2019 bit-titolu "Tisħiħ tal-Unjoni Ekonomika u Monetarja tal-Ewropa: Nieħdu kont erba' snin wara r-Rapport tal-Ħames Presidenti – Il-kontribuzzjoni tal-Kummissjoni Ewropea għas-Summit tal-Euro tal-21 ta' Ġunju 2019" (COM(2019)0279), – wara li kkunsidra l-komunikazzjoni tal-Kummissjoni tal-5 ta' Ġunju 2019 bit-titolu "Is-Semestru Ewropew 2019: Rakkomandazzjonijiet speċifiċi għall-pajjiżi (COM(2019)0500), – wara li kkunsidra l-proposta tal-Kummissjoni tas-27 ta' Frar 2019 għal deċiżjoni tal-Kunsill dwar linji gwida għall-politiki tal-Istati Membri dwar l-impjiegi (COM(2019)0151), u l-pożizzjoni tal-Parlament dwarha tal-4 ta' April 2019, – wara li kkunsidra l-Komunikazzjoni tal-Kummissjoni tal-21 ta' Novembru 2018 bit-titolu "Stħarriġ Annwali dwar it-Tkabbir 2019: Għal Ewropa aktar b'saħħitha quddiem l-inċertezza globali" (COM(2018)0770), – wara li kkunsidra r-Rapport Konġunt dwar l-Impjiegi mill-Kummissjoni u l-Kunsill adottat fil-15 ta' Marzu 2019, – wara li kkunsidra r-rakkomandazzjoni tal-Kummissjoni tal-21 ta' Novembru 2018 għal rakkomandazzjoni tal-Kunsill dwar il-politika ekonomika taż-żona tal-euro (COM(2018)0759), – wara li kkunsidra r-rapport tal-Kummissjoni tal-21 ta' Novembru 2018 bit-titolu "Rapport dwar il-Mekkaniżmu ta' Twissija 2019" (COM(2018)0758), – wara li kkunsidra r-Rakkomandazzjoni tal-Kummissjoni tat-3 ta' Ottubru 2008 dwar l-inklużjoni attiva tan-nies esklużi mis-suq tax-xogħol, – wara li kkunsidra l-komunikazzjoni tal-Kummissjoni tal-21 ta' Novembru 2018 bit-titolu "L-Abbozzi tal-Pjanijiet Baġitarji tal-2019: Valutazzjoni Kumplessiva" (COM(2018)0807), – wara li kkunsidra l-proposta tal-Kummissjoni tat-22 ta' Novembru 2017 għal deċiżjoni tal-Kunsill dwar linji gwida għal-linji politiċi dwar l-impjiegi tal-Istati Membri (COM(2017)0677), u l-pożizzjoni tal-Parlament dwarha tad-19 ta' April 2018, – wara li kkunsidra l-komunikazzjoni tal-Kummissjoni tas-26 ta' April 2017 bit-titolu "L-istabbiliment tal-Pilastru Ewropew tad-Drittijiet Soċjali" (COM(2017)0250), – wara li kkunsidra l-komunikazzjoni tal-Kummissjoni tas-26 ta' April 2017 bit-titolu "Inizjattiva ta' appoġġ għall-bilanċ bejn ix-xogħol u l-ħajja privata għall-ġenituri u l-persuni li jindukraw li jaħdmu" (COM(2017)0252), – wara li kkunsidra l-proposta tal-Kummissjoni għal Rakkomandazzjoni tal-Kunsill tat-13 ta' Marzu 2018 dwar l-aċċess għall-protezzjoni soċjali għall-ħaddiema u għall-persuni li jaħdmu għal rashom (COM(2018)0132), – wara li kkunsidra l-komunikazzjoni tal-Kummissjoni tal-5 ta' April 2011 intitolata "Qafas tal-UE għall-Istrateġiji Nazzjonali għall-Integrazzjoni tar-Roma fl-2020" (COM(2011)0173) u r-rapporti sussegwenti ta' implimentazzjoni u evalwazzjoni, – wara li kkunsidra d-Direttiva 2019/1158/UE tal-Parlament Ewropew u tal-Kunsill tal-20 ta' Ġunju 2019 dwar il-bilanċ bejn ix-xogħol u l-ħajja privata għall-ġenituri u għall-persuni li jindukraw u li tħassar id-Direttiva tal-Kunsill 2010/18/UE, – wara li kkunsidra d-dokument ta' ħidma tal-persunal tal-Kummissjoni tas-26 ta' April 2017 bit-titolu "Taking stock of the 2013 Recommendation on "Investing in children: breaking the cycle of disadvantage"" (Rendikont tar-Rakkomandazzjoni tal-2013 dwar "L-investiment fit-tfal: niksru ċ-ċiklu tal-iżvantaġġ") (SWD(2017)0258), – wara li kkunsidra l-Impenn Strateġiku tal-Kummissjoni Favur l-Ugwaljanza bejn is-Sessi 2016-2019 u l-Patt Ewropew għall-Ugwaljanza bejn is-Sessi 2011-2020 u l-Konklużjonijiet tal-Kunsill tas-7 ta' Marzu 2011 dwar dan, – wara li kkunsidra l-miri ta' Barċellona dwar il-kura tat-tfal tal-2002, jiġifieri li sal-2010 tiġi pprovduta kura tat-tfal mill-inqas lil 90 % tat-tfal bejn it-tliet snin u l-età obbligatorja tal-iskola u mill-inqas lil 33 % tat-tfal taħt it-tliet snin, – wara li kkunsidra l-komunikazzjoni tal-Kummissjoni tal-4 ta' Ottubru 2016 bit-titolu "Il-Garanzija għaż-Żgħażagħ u l-Inizjattiva favur l-Impjieg taż-Żgħażagħ: tliet snin wara" (COM(2016)0646), – wara li kkunsidra l-proposta tal-Kummissjoni tal-14 ta' Settembru 2016 għal regolament tal-Kunsill li jemenda r-Regolament (UE, Euratom) Nru 1311/2013 li jistabbilixxi l-qafas finanzjarju pluriennali għas-snin 2014-2020 (COM(2016)0604), – wara li kkunsidra l-Komunikazzjoni tal-Kummissjoni tal-14 ta' Settembru 2016 bit-titolu "It-Tisħiħ tal-Investimenti Ewropej għall-impjieġ u t-tkabbir: Lejn it-tieni fażi tal-Fond Ewropew għall-Investimenti Strateġiċi u pjan ġdid ta' Investiment Estern għall-Ewropa" COM(2016)0581, – wara li kkunsidra l-komunikazzjoni tal-Kummissjoni tal-10 ta' Ġunju 2016 bit-titolu "Aġenda Ġdida għall-Ħiliet għall-Ewropa: Naħdmu flimkien biex insaħħu l-kapital uman, l-impjegabbiltà u l-kompetittività" (COM(2016)0381), – wara li kkunsidra l-komunikazzjoni tal-Kummissjoni tat-2 ta' Ġunju 2016 bit-titolu "Aġenda Ewropea għall-ekonomija kollaborattiva" (COM(2016)0356), – wara li kkunsidra l-Pakkett tal-Ekonomija Ċirkolari (id-Direttivi (UE) 2018/849, (UE) 2018/850, (UE) 2018/851 u (UE) 2018/852), – wara li kkunsidra l-komunikazzjoni tal-Kummissjoni tal-1 ta' Ġunju 2016 bit-titolu "L-Ewropa tinvesti mill-ġdid – Rendikont tal-Pjan ta' Investiment għall-Ewropa u l-passi li jmiss" (COM(2016)0359), – wara li kkunsidra l-komunikazzjoni tal-Kummissjoni tat-8 ta' Marzu 2016 dwar it-tnedija ta' konsultazzjoni dwar Pilastru Ewropew tad-Drittijiet Soċjali (COM(2016)0127) u l-annessi tagħha, – wara li kkunsidra l-White Paper tal-Kummissjoni tas-16 ta' Frar 2012 bit-titolu "Aġenda għal Pensjonijiet Adegwati, Sikuri u Sostenibbli" (COM(2012)0055), – wara li kkunsidra l-konklużjonijiet tal-Kunsill tas-7 ta' Diċembru 2015 dwar il-promozzjoni tal-ekonomija soċjali bħala mutur ewlieni ta' żvilupp ekonomiku u soċjali fl-Ewropa, – wara li kkunsidra r-riżoluzzjoni tiegħu tat-13 ta' Marzu 2019 dwar is-Semestru Ewropew għall-koordinazzjoni tal-politika ekonomika: Aspetti Soċjali u tal-Impjieg fl-Istħarriġ Annwali dwar it-Tkabbir 2019, – wara li kkunsidra r-riżoluzzjoni tiegħu tal-11 ta' Diċembru 2018 dwar l-edukazzjoni fl-era diġitali: sfidi, opportunitajiet u tagħlimiet għat-tfassil tal-politika tal-UE, – wara li kkunsidra r-riżoluzzjoni tiegħu tal-25 ta' Ottubru 2018 dwar il-politiki tal-impjieg u soċjali taż-żona tal-euro, – wara li kkunsidra r-riżoluzzjoni tiegħu tal-11 ta' Settembru 2018 dwar il-mezzi possibbli ta' reintegrazzjoni tal-ħaddiema li qed jirkupraw minn korriment u mard f'impjieg ta' kwalità, – wara li kkunsidra r-riżoluzzjoni tiegħu tas-16 ta' Novembru 2017 dwar il-ġlieda kontra l-inugwaljanzi bħala xprun biex tingħata spinta lit-tkabbir u l-ħolqien tal-impjiegi, – wara li kkunsidra r-riżoluzzjoni tiegħu tal-24 ta' Ottubru 2017 dwar il-politiki dwar l-introjtu minimu bħala għodda biex jiġi ttrattat il-faqar, – wara li kkunsidra r-riżoluzzjoni tiegħu tal-14 ta' Settembru 2017 dwar aġenda ġdida għall-ħiliet għall-Ewropa, – wara li kkunsidra r-riżoluzzjoni tiegħu tad-19 ta' Jannar 2017 dwar Pilastru Ewropew tad-Drittijiet Soċjali, – wara li kkunsidra r-riżoluzzjoni tiegħu tas-26 ta' Mejju 2016 dwar il-faqar: perspettiva tas-sessi, – wara li kkunsidra l-pożizzjoni tiegħu tat-2 ta' Frar 2016 dwar il-proposta għal deċiżjoni tal-Parlament Ewropew u tal-Kunsill dwar l-istabbiliment ta' Pjattaforma Ewropea biex tissaħħaħ il-kooperazzjoni fil-prevenzjoni u l-iskoraġġiment ta' xogħol mhux iddikjarat, – wara li kkunsidra r-riżoluzzjoni tiegħu tal-25 ta' Novembru 2015 dwar il-Qafas Strateġiku tal-UE dwar is-Saħħa u s-Sigurtà fuq il-Post tax-Xogħol 2014-2020, – wara li kkunsidra l-inizjattiva tal-OECD u l-Kummissjoni Ewropea dwar "L-Istat tas-Saħħa fl-UE" u r-rapport relatat "Health at a glance: Europe 2018", – wara li kkunsidra r-rapport tal-2018 tal-Kummissjoni dwar l-Adegwatezza tal-Pensjonijiet: l-adegwatezza attwali u futura tal-introjtu fix-xjuħija fl-UE, ippubblikat fis-26 ta' April 2018, – wara li kkunsidra r-Rapport tal-Kummissjoni dwar it-Tixjiħ 2018: Projezzjonijiet Ekonomiċi u Baġitarji għall-Istati Membri tal-UE (2016-2070), li ġie ppubblikat fit-28 ta' Mejju 2018, – wara li kkunsidra l-Karta Soċjali Ewropea riveduta u l-Proċess ta' Turin, li tnieda fl-2014 u li għandu l-għan li jsaħħaħ is-sistema tat-trattat tal-Karta Soċjali Ewropea fi ħdan il-Kunsill tal-Ewropa u fir-relazzjoni tiegħu mad-dritt tal-Unjoni Ewropea, – wara li kkunsidra r-riżoluzzjoni tiegħu tat-8 ta' Marzu 2011 dwar it-tnaqqis tal-inugwaljanzi fis-settur tas-saħħa fl-UE, – wara li kkunsidra l-osservazzjonijiet konklużivi tal-Kumitat tan-NU dwar id-Drittijiet ta' Persuni b'Diżabilità ta' Settembru 2015 dwar ir-rapport inizjali tal-Unjoni Ewropea lill-Kumitat ta' Ġunju 2014, – wara li kkunsidra d-Direttiva 2006/54/KE tal-Parlament Ewropew u tal-Kunsill tal-5 ta' Lulju 2006 dwar l-implimentazzjoni tal-prinċipju ta' opportunitajiet indaqs u ta' trattament ugwali tal-irġiel u n-nisa fi kwistjonijiet ta' impjiegi u xogħol (id-Direttiva dwar it-Trattament Ugwali), u l-Artikolu 141 tat-Trattat li jistabbilixxi l-Komunità Ewropea (1992), dwar il-prinċipju ta' paga ugwali għal xogħol ugwali jew xogħol ta' valur ugwali, – wara li kkunsidra l-Impenn Strateġiku tal-Kummissjoni Favur l-Ugwaljanza bejn is-Sessi 2016-2019 u l-għan tiegħi li jnaqqas id-disparità fil-pensjonijiet bejn is-sessi bħala prijorità ewlenija u r-Rapport tal-2018 tal-Kummissjoni dwar l-Adegwatezza tal-Pensjonijiet, – wara li kkunsidra l-Istrateġija tal-UE għaż-Żgħażagħ għall-2019-2027, ibbażata fuq ir-riżoluzzjoni tal-Kunsill tas-26 ta' Novembru 2018, u l-mira tal-Ewropa 2020 li jitnaqqas it-tluq bikri mill-edukazzjoni u t-taħriġ għal inqas minn 10 %, – wara li kkunsidra r-Rapport Speċjali Nru 5/2017 tal-Qorti tal-Awdituri ta' April 2017 bit-titolu: "Il-qgħad fost iż-żgħażagħ – il-politiki tal-UE għamlu differenza? Valutazzjoni tal-Garanzija għaż-Żgħażagħ u tal-Inizjattiva favur l-Impjieg taż-Żgħażagħ", – wara li kkunsidra r-rapporti dwar ix-Xejra tal-Impjiegi tal-OECD għall-2018 u l-2019; – wara li kkunsidra l-Att Ewropew dwar l-Aċċessibbiltà; – wara li kkunsidra r-rakkomandazzjoni tal-Kunsill tad-9 ta' April 2019 dwar il-politika ekonomika taż-żona tal-euro (2019/C 136/01), – wara li kkunsidra r-rieżami annwali tal-2019 tal-Kummissjoni dwar l-Impjiegi u l-Iżviluppi Soċjali fl-Ewropa, – wara li kkunsidra r-rapport tal-Kummissjoni tal-2019 dwar il-Faqar fost dawk li jaħdmu, – wara li kkunsidra r-rakkomandazzjoni tal-Kunsill tal-2018 dwar l-aċċess għall-protezzjoni soċjali għall-ħaddiema u għall-persuni li jaħdmu għal rashom, – wara li kkunsidra d-Direttiva 2019/1152 tal-Parlament Ewropew u tal-Kunsill tal-20 ta' Ġunju 2019 dwar kondizzjonijiet tax-xogħol trasparenti u prevedibbli fl-Unjoni Ewropea, – wara li kkunsidra l-Artikolu 54 tar-Regoli ta' Proċedura tiegħu, – wara li kkunsidra r-rapport tal-Kumitat għall-Impjiegi u l-Affarijiet Soċjali (A9-0016/2019), A. billi l-kundizzjonijiet tas-suq tax-xogħol fl-UE qed ikomplu jitjiebu, l-aktar minħabba perjodu twil karatterizzat minn ambjent ta' ekonomija internazzjonali pożittiv; billi r-rata ta' impjieg kompliet tiżdied u laħqet it-73,5 % fl-aħħar kwart tal-2018, u kien hemm 240,7 miljun ruħ jaħdmu, li huwa livell rekord ġdid; billi r-rata tal-impjieg fiż-żona tal-euro żdiedet minn 66,5 % fl-2017 għal 67,4 % fl-2018; billi d-differenzi kbar fir-rati ta' impjieg bejn l-Istati Membri, ir-reġjuni u l-gruppi tal-popolazzjoni għadhom jippersistu; billi r-ritmu tat-tkabbir tar-rata ta' impjieg naqas u billi din it-tendenza mistennija tkompli; billi, jekk tali dinamika tkompli, ir-rata ta' impjieg se tilħaq l-74,3 % fl-2020; B. billi l-isfidi fit-tul, bħall-popolazzjoni li qed tixjieħ, id-diġitalizzazzjoni u l-impatti tagħha fuq ix-xogħol, it-tibdil fil-klima u l-użu mhux sostenibbli tar-riżorsi naturali għadhom urġenti; C. billi r-rata ta' impjieg żdiedet b'mod qawwi fost il-ħaddiema li għandhom 'il fuq minn 55 sena; billi fl-2018 ir-rata ta' impjieg tal-ħaddiema ta' bejn il-55 u l-64 sena fiż-żona tal-euro kienet ta' 58,8 %, li għadha ferm taħt il-medja; billi, speċjalment in-nisa f'din il-kategorija ta' età għandhom rata ta' impjieg aktar baxxa (52,9 %); billi t-tbassir demografiku juri għadd dejjem jikber ta' ħaddiema ikbar fl-età; billi t-tibdil demografiku għandu impatt fuq is-sistemi tal-pensjonijiet, tal-kura tas-saħħa u tal-kura fit-tul; D. billi jinħtieġu politiki effettivi biex ikopru d-diversi forom ta' impjieg u biex jipproteġu b'mod adegwat lill-ħaddiema mill-abbuż, id-diskriminazzjoni u l-faqar; E. billi l-ħaddiema fil-faqar jirrappreżentaw sehem sinifikanti tal-persuni li jaħdmu; billi fl-2017, 9,4 % tal-persuni mpjegati kienu jinsabu f'riskju ta' faqar, filwaqt li kważi 20,5 miljun ħaddiem għexu f'unitajiet domestiċi li jinsabu f'riskju ta' faqar; billi għal ċerti kategoriji tal-popolazzjoni, b'mod partikolari l-persuni li jaħdmu part-time, dawk li jaħdmu għal rashom, il-ħaddiema temporanji, iż-żgħażagħ, il-persuni b'livell baxx ta' edukazzjoni u l-unitajiet domestiċi b'persuna waħda, ir-riskju tal-faqar fost dawk li jaħdmu huwa sostanzjalment ogħla u f'xi każijiet żdied b'mod sinifikanti f'dawn l-aħħar snin; F. billi fl-2018, id-disparità bejn is-sessi fl-impjiegi kienet ta' 11,6 punti perċentwali u baqgħet kważi mhux mibdula mill-2013; billi madwar l-UE n-nisa jaqilgħu medja ta' 16 % anqas mill-irġiel, għalkemm dan il-perċentwal ivarja b'mod sinifikanti bejn l-Istati Membri; billi d-disparità fil-pensjonijiet bejn is-sessi hija ta' madwar 37,2 % għall-pensjonanti ta' età bejn il-65 u d-79 sena fl-UE-28; billi l-qsim mhux ugwali tar-responsabbiltajiet ta' indukrar bejn in-nisa u l-irġiel għadu prevalenti madwar l-UE; G. billi r-responsabbiltà primarja għall-indirizzar tal-qgħad fost iż-żgħażagħ hija tal-Istati Membri f'termini tal-iżvilupp u l-implimentazzjoni ta' oqfsa regolatorji tas-suq tax-xogħol, sistemi ta' edukazzjoni u ta' taħriġ u politiki attivi dwar is-suq tax-xogħol; H. billi l-għadd totali ta' sigħat maħduma ilu jiżdied b'mod stabbli iżda bil-mod mill-2013; billi r-rata ta' impjieg permanenti u full-time qed tkompli tiżdied filwaqt li r-rata ta' impjieg part-time kienet fl-2018 qed tonqos; billi s-sehem tal-persuni li jaħdmu part-time fl-UE tela' minn 15 % fl-2002, għal 19 % fl-2017; billi l-impjieg part-time kien ħafna aktar komuni fost in-nisa (31 %) milli fost l-irġiel (8 %) fl-UE fl-2017; billi l-għadd ta' ħaddiema part-time mhux volontarji għadu għoli ħafna u jikkonċerna 1,3 miljun persuna aktar milli fl-2008; billi s-sehem tal-impjegati temporanji fl-UE tela' minn 11 % fl-2002 għal 13 % fl-2017; I. billi xi Stati Membri oħrajn jiffaċċjaw sfidi strutturali fis-suq tax-xogħol bħall-parteċipazzjoni baxxa u n-nuqqas ta' tlaqqigħ tal-ħiliet u tal-kwalifiki; billi hemm ħtieġa li dejjem qed tiżdied favur miżuri konkreti għall-integrazzjoni jew l-integrazzjoni mill-ġdid ta' forza tax-xogħol inattiva biex jintlaħqu d-domandi tas-suq tax-xogħol; J. billi r-rata tal-qgħad f'Ġunju 2019 niżlet għal 6,3 % fl-UE u għal 7,5 % fiż-żona tal-euro; billi din niżlet għall-gruppi tal-etajiet kollha u kemm għall-irġiel kif ukoll għan-nisa; billi għad hemm differenzi kbar fir-rati bejn l-Istati Membri u l-firxa tar-rati tal-qgħad fit-territorji nazzjonali u subnazzjonali kompliet titwessa' mill-2007 'l hawn; billi l-qgħad fost iż-żgħażagħ għadu għoli b'mod inaċċettabbli u f'April 2019 kien ta' 14,2 % (medja ta' 15,2 % fl-UE fl-2018, u medja ta' 16,9 % fiż-żona tal-euro), iżda huwa anqas mil-livell ta' qabel il-kriżi fl-2008; billi d-differenzi bejn l-Istati Membri huma sinifikanti ħafna; billi, bħala medja, kull tieni persuna qiegħda li tkun qed tfittex impjieg ilha mingħajr xogħol għal aktar minn 12-il xahar, u fil-livell ta' 3,8 %, ir-rata tal-qgħad fit-tul għadha ogħla mil-livell ta' 2,9 % ta' qabel il-kriżi; billi l-qgħad għadu partikolarment għoli għall-persuni b'diżabilità; K. billi skont il-Eurostat, fl-2017, fl-UE-28 kien hemm 8,973 miljun ħaddiem part-time li xogħolhom ma jisfruttax il-kapaċitajiet tagħhom; billi, barra minn hekk, 8,127 miljun persuna kienu disponibbli biex jaħdmu, iżda ma fittxewx xogħol, u 2,289 miljun persuna oħra kienu qed ifittxu xogħol mingħajr ma setgħu jibdew jaħdmu f'perjodu qasir ta' żmien; billi, b'kollox dan ifisser li fl-2017 fl-UE-28, 19,389 miljun persuna kienu f'qagħda daqs li kieku kienu qiegħda, mingħajr ma kienu jingħaddu fir-rata tal-qgħad, li huwa kważi l-istess ammont ta' persuni li ġew ikkunsidrati bla xogħol (18,776 miljun); L. billi s-segmentazzjoni orizzontali u vertikali tas-suq tax-xogħol kif ukoll il-faqar fost dawk li jaħdmu għadhom jippersistu u jaffettwaw, b'mod partikolari, lin-nisa, il-persuni b'livell baxx ta' ħiliet, iż-żgħażagħ u l-anzjani, il-persuni b'diżabilità, il-minoranzi nazzjonali, lingwistiċi, etniċi u sesswali u l-persuni bi sfond ta' migrazzjoni; billi fl-2016, ir-rata ta' impjieg għall-persuni b'diżabilità kienet ta' 48,1 %, ferm anqas mir-rata ta' impjieg medja; M. billi l-qgħad fit-tul jaffettwa b'mod sproporzjonat liż-żgħażagħ, lill-ġenituri waħedhom, lill-persuni li jindukraw b'mod informali, lill-persuni b'mard fit-tul, diżabilità jew problemi ta' saħħa, lill-migranti u nies minn minoranzi etniċi u reliġjużi li jibqgħu jħabbtu wiċċhom ma' ostakoli speċifiċi għall-aċċess għall-impjiegi u diskriminazzjoni fl-istadji kollha tal-impjieg; N. billi l-impjiegi ta' kwalità huma fattur importanti fil-ġlieda kontra l-faqar u l-esklużjoni soċjali; billi jeħtieġ li jintlaħqu l-membri kollha tas-soċjetà li huma l-aktar 'il bogħod mis-suq tax-xogħol u li jinsabu fir-riskju tal-faqar u tal-esklużjoni soċjali; O. billi r-rata ta' postijiet tax-xogħol battala qed tkompli tikber u n-nuqqas tat-tlaqqigħ tad-domanda mal-provvista tax-xogħol għadu raġuni importanti għall-qgħad f'ħafna Stati Membri; billi n-nuqqas strutturali ta' tlaqqigħ tal-ħiliet u n-nuqqas ta' ħiliet jaffettwaw ħafna setturi, fost l-oħrajn, it-turiżmu, l-artiġġjanat tradizzjonali u s-settur tal-ICT, fejn id-distakk bejn id-domanda u l-provvista ta' speċjalisti fl-UE huwa mistenni li jikber għal madwar 500 000 sal-2020; billi minkejja t-tħassib dwar in-nuqqas ta' ħiliet u diskrepanzi, madwar 39 % tal-impjegati fl-UE huma maqbuda f'impjiegi ta' kwalità baxxa li għalihom huma kkwalifikati żżejjed; P. billi, skont l-istimi taċ-Ċentru Ewropew għall-Iżvilupp ta' Taħriġ Vokazzjonali (Cedefop), id-distribuzzjoni tal-ħiliet fil-forza tax-xogħol, fil-biċċa l-kbira, taqbel mar-rekwiżiti tal-kwalifiki tas-suq tax-xogħol fl-2017, u l-provvista tax-xogħol qabżet id-domanda għat-tipi kollha ta' kwalifiki, filwaqt li d-differenza kienet partikolarment għolja għall-kwalifiki ta' livell baxx u medju; billi d-domanda għal forza tax-xogħol b'ħiliet aktarx li tkompli tikber, u l-aktar previżjonijiet reċenti mis-Cedefop jindikaw li bejn l-2017 u l-2025 se jinħolqu aktar minn 13-il miljun impjieg li jirrikjedu livell għoli ta' edukazzjoni, filwaqt li n-numru ta' impjiegi bi kwalifiki ta' livell baxx se jonqsu bi kważi 6 miljun; Q. billi l-previżjonijiet tas-Cedefop jindikaw tkabbir parallel fil-ħiliet kemm mill-aspett tad-domanda u l-provvista sal-2025; billi, madankollu, il-provvista tal-ħiliet mistennija li tikber b'mod kemxejn aktar mgħaġġel mid-domanda tal-ħiliet, billi, pereżempju, is-sehem tal-forza tax-xogħol li għandha biss edukazzjoni primarja jew sekondarja baxxa huwa mistenni li jonqos minn 20,2 % fl-2017 għal 16,8 % fl-2025; billi huwa mbassar li s-sehem ta' impjiegi għal persuni bi kwalifiki ta' livell baxx se jaqa' minn 18,4 % għal 15,4 %, iżda dan l-iżvilupp parallel ma jipprevenix diskrepanzi ta' ħiliet potenzjali bħall-kwalifikazzjoniżejda; R. billi s-suq tax-xogħol huwa ferm ifframmentat u kull settur għandu l-karatteristiċi partikolari tiegħu; S. billi aktar minn Ewropew minn kull ħamsa jinsab fir-riskju tal-faqar u esklużjoni soċjali; billi, bi tnaqqis ta' 5,6 miljun mill-2008, jidher li sar xi progress biex tintlaħaq il-mira tal-faqar tal-istrateġija Ewropa 2020; madankollu l-mira li jitnaqqas il-faqar b'tal-anqas 20 miljun sal-2020 għadha 'l bogħod milli tintlaħaq, b'113-il miljun ruħ li għadhom f'riskju; billi l-livelli ogħla ta' faqar huma esperjenzati minn gruppi vulnerabbli bħat-tfal, ġenituri waħedhom, persuni b'diżabilità u dawk b'kundizzjonijiet kroniċi ta' saħħa fiżika u mentali, migranti, Roma u minoranzi etniċi, dawk li ilhom bla xogħol u bla dar; billi l-faqar fost dawk li jaħdmu qed jikber b'rata mgħaġġla (9,6 %) u qed tiżdied id-diskrepanza fil-faqar u l-inugwaljanza fl-UE kollha; billi t-trasferimenti soċjali għandhom impatt sinifikanti fuq it-tnaqqis tal-faqar f'ħafna Stati Membri (b'medja ta' 32,4 % fl-2017, mingħajr ma jitqiesu l-pensjonijiet); billi dan l-impatt naqas kull sena mill-2010 (ħlief fl-2013) u d-differenzi bejn l-Istati Membri huma sinifikanti; T. billi l-aċċess universali għall-akkomodazzjoni u għall-kura tas-saħħa ta' kwalità u affordabbli huwa bżonn bażiku tas-soċjetà; U. billi l-lakuni fil-kopertura tas-sistemi ta' protezzjoni soċjali u l-aċċess għas-servizzi għadhom jippersistu; billi tfaċċaw forom ġodda ta' impjieg, inkluż xogħol ta' pjattaforma u xogħol indipendenti; billi l-protezzjoni soċjali hija tradizzjonalment diretta lejn il-kopertura tal-ħaddiema f'kuntratti full time għal żmien indeterminat, u għalhekk trid tiġi adattata; billi partikolarment il-ħaddiema atipiċi ħafna drabi ma jkollhomx aċċess sħiħ għall-protezzjoni soċjali u ħafna ħaddiema għal rashom jew m'jkollhomx kopertura jew ikollhom biss kopertura limitata; billi l-impjieg indipendenti fittizju għadu jippersisti, u qed jikkawża inċertezza, prekarjetà u nuqqas ta' sigurtà, u qed jaffettwa b'mod partikolari lill-gruppi vulnerabbli; billi n-nuqqas ta' aċċess għall-protezzjoni soċjali jxekkel il-benesseri tal-forza tax-xogħol u l-funzjonament tas-swieq tax-xogħol; V. billi l-Garanzija għaż-Żgħażagħ tal-UE trid tittejjeb aktar f'konformità mar-rakkomandazzjonijiet mill-Qorti Ewropea tal-Awdituri, sabiex tipprovdi għajnuna liż-żgħażagħ kollha li jinsabu barra mill-edukazzjoni, impjieg jew taħriġ (NEETs); W. billi hemm diskrepanzi fl-istennija tal-għomor b'rabta mal-istatus soċjoekonomiku; billi dawn il-lakuni jirriflettu fil-biċċa l-kbira d-differenzi fl-esponiment għall-fatturi ta' riskju (inkluż fuq il-post tax-xogħol), filwaqt li l-unitajiet domestiċi bi dħul baxx huma aktar suxxettibbli mill-unitajiet domestiċi bi dħul għoli li jħabbtu wiċċhom ma' ħtiġijiet tas-saħħa mhux issodisfati; billi huwa għalhekk importanti li tiġi promossa u kkunsidrata aktar il-fatturi tas-saħħa fil-politiki dwar l-impjieg u soċjali; X. billi livelli intermedjarji ta' negozjar kollettiv jidhru li jipproduċu struttura ta' paga aktar kompressa; billi l-erożjoni tan-negozjar kollettiv f'diversi Stati Membri ħabtet maż-żieda fil-pagi baxxi (jiġifieri ħaddiema mħallsa anqas minn żewġ terzi tal-paga medjana); Y. billi s-saħħa mentali tajba hija parti kritika tal-benesseri tal-individwu; billi aktar minn persuna waħda minn kull sitta madwar l-Istati Membri tal-UE kellha problema ta' saħħa mentali fl-2016; billi l-persuni li jirrapportaw depressjoni kronika huma ħafna anqas probabbli li jkollhom xogħol; Z. billi huwa stmat li l-ispejjeż totali tal-mard mentali madwar l-UE huma ta' aktar minn EUR 600 biljun, jew aktar minn 4 % tal-PDG; AA. billi fl-2017 l-introjtu disponibbli reali gross tal-unitajiet domestiċi per capita qabeż il-livell tal-2008 ta' qabel il-kriżi fiż-żona tal-euro, għalkemm dan ma kienx il-każ fi tmien Stati Membri jew f'bosta reġjuni; billi l-introjti aggregati tal-unitajiet domestiċi żdiedu aktar bil-mod mill-PDG, u dan jindika li ż-żidiet fl-introjtu bis-saħħa tal-irkupru laħaq lill-unitajiet domestiċi sa ċertu punt biss, li jissuġġerixxi li t-tkabbir reċenti mhuwiex inklużiv; billi f'termini reali, il-pagi medji għadhom lura meta mqabbla mal-livelli ta' qabel il-kriżi f'ħafna Stati Membri, u fl-2017 it-tkabbir tagħhom baqa' anqas mit-tkabbir fil-produttività; billi l-inugwaljanza fl-introjtu sikwit għandha rabta ma' aċċess mhux ugwali għall-edukazzjoni, it-taħriġ u l-protezzjoni soċjali; AB. billi skont l-Ewrobarometru tal-2018, is-sitwazzjoni soċjoekonomika u l-kwistjonijiet ambjentali huma l-aktar preokkupazzjonijiet personali importanti taċ-ċittadini tal-UE; AC. billi l-iżviluppi globali bħad-diġitalizzazzjoni u t-tranżizzjoni ambjentali jenfasizzaw il-bżonn urġenti għal approċċ komuni tal-UE; billi dawn l-isfidi globali jaffettwaw lir-reġjuni u t-territorji b'modi differenti; billi r-rwol tad-djalogu soċjali, is-sħab soċjali u s-soċjetà ċivili huwa kruċjali għal tranżizzjoni inklużiva; billi l-involviment tas-sħab soċjali fit-tfassil tal-politika għadu baxx f'ħafna Stati Membri; AD. billi s-setturi ekonomiċi li huma responsabbli għal kważi 90 % tal-emissjonijiet totali tas-CO2 jimpjegaw madwar 25 % tal-forza tax-xogħol fl-UE; billi t-taħriġ mill-ġdid ta' din il-forza tax-xogħol huwa parti importanti fit-tranżizzjoni lejn ekonomija sostenibbli; AE. billi l-politiki ambizzjużi dwar il-klima jiġġeneraw l-impjiegi u t-tkabbir, u għandhom effetti pożittivi fuq il-benesseri; billi, skont il-projezzjonijiet, l-implimentazzjoni sħiħa tal-Ftehim ta' Pariġi se toħloq 1,2 miljun impjieg addizzjonali fl-UE sal-2030, apparti t-12-il miljun impjieg ġdid diġà mistennija; AF. billi mir-Rakkomandazzjonijiet Speċifiċi għall-Pajjiż għall-2011-2018, 9 % biss kienu implimentati b'mod sħiħ, filwaqt li 17 % kellhom progress sostanzjali, 44 % kellhom xi progress, 25 % raw biss progress limitat u 5 % ma rreġistraw l-ebda progress; AG. billi fl-2019 il-Kummissjoni ħarġet rakkomandazzjonijiet biex ittejjeb l-effikaċja, l-aċċessibbiltà u s-sostenibbiltà tal-kura tas-saħħa għal 15-il Stat Membru; AH. billi l-ispejjeż medji tal-akkomodazzjoni u l-piż finanzjarju żejjed naqsu fl-UE, iżda l-iskarsezza ta' akkomodazzjoni adegwata u affordabbli għadha problema li qed tikber f'ħafna Stati Membri; billi fl-2017 wieħed minn kull għaxar Ewropej nefaq 40 % jew aktar tal-introjtu tal-unità domestika fuq l-ispejjeż tal-akkomodazzjoni; AI. billi djalogu soċjali li jiffunzjona tajjeb huwa element fundamentali tal-ekonomija soċjali tas-suq Ewropew li jsaħħaħ il-koeżjoni soċjali u jnaqqas il-kunflitti fis-soċjetà, għall-ġid komuni tal-ħaddiema, ta' min iħaddem u tal-gvernijiet; billi d-djalogu soċjali u n-negozjar kollettiv huma essenzjali għat-tfassil u l-implimentazzjoni ta' politiki li jistgħu jtejbu l-kundizzjonijiet tax-xogħol u l-kundizzjonijiet tal-impjieg; AJ. billi l-organizzazzjonijiet tas-soċjetà ċivili jagħtu kontribut essenzjali billi jipprovdu servizzi għall-inklużjoni kif ukoll billi jirrappreżentaw medda ta' fehmiet fit-tfassil tal-politika; Jinnota li filwaqt li l-kundizzjonijiet ekonomiċi fl-UE attwalment huma favorevoli u l-impjieg ġenerali qiegħed kostantement jikber, għadu ferm importanti li jiġi indirizzat malajr il-qgħad fost iż-żgħażagħ u l-kwistjonijiet li jħabbtu wiċċhom magħhom in-NEETs, u għad hemm ħtieġa urġenti għal titjib f'termini ta' qgħad fit-tul, l-inugwaljanzi u segmentazzjoni tas-suq tax-xogħol, l-inklużjoni ta' gruppi vulnerabbli, il-faqar fost dawk li jaħdmu, u l-produttività, speċjalment fil-kuntest ta' tnaqqis ekonomiku jew reċessjoni globali potenzjali; jiddispjaċih ħafna li t-tkabbir reali fil-pagi fil-livell tal-Unjoni għadu inqas minn dak li jista' jiġi mistenni fid-dawl tal-prestazzjoni pożittiva tas-suq tax-xogħol u tal-ekonomija; jistieden lill-Kummissjoni tippreżenta skema Ewropea ta' riassigurazzjoni tal-benefiċċji tal-qgħad biex tipproteġi liċ-ċittadini u tnaqqas il-pressjoni fuq il-finanzi pubbliċi matul xokkijiet esterni; ; Jieħu nota tar-rakkomandazzjonijiet speċifiċi għall-pajjiżi 2019 tal-Kummissjoni u jilqa' l-enfasi aktar b'saħħitha fuq l-investiment; jinnota li kważi terz tas-CSRs li nħarġu sal-2018 ma ġewx implimentati; jinnota li l-progress fir-rigward tal-implimentazzjoni ta' CSRs li jikkonċernaw il-leġiżlazzjoni li tirregola r-relazzjonijiet tax-xogħol u l-protezzjoni tal-impjieg kienet konsiderevoli; jiddispjaċih madankollu li l-implimentazzjoni tas-CSRs dwar is-saħħa u l-kura fit-tul kienet partikolarment bil-mod u l-progress li sar fir-rigward tas-CSRs tal-2018 huwa agħar minn dak li sar fi snin preċedenti u jħeġġeġ lill-Kummissjoni biex tagħmel il-pressjoni meħtieġa fuq l-Istati Membri, irrispettivament mis-sħubija tagħhom fiż-żona tal-euro, biex jimplimentaw ir-rakkomandazzjonijiet; jemmen li l-implimentazzjoni ta' riformi orjentati lejn il-futur hija kruċjali għat-tisħiħ tal-potenzjal ta' tkabbir tal-ekonomija tal-UE, it-trawwim tal-inklużjoni soċjali u t-titjib tad-drittijiet soċjali u tal-benesseri tar-residenti kollha fl-Unjoni; Jistieden lill-Istati Membri jsegwu r-rakkomandazzjonijiet biex jispustjaw it-tassazzjoni tagħhom minn fuq ix-xogħol għal fuq fatturi oħrajn li huma inqas detrimentali għat-tkabbir sostenibbli; Jinnota li għad hemm diverġenzi konsiderevoli fl-impjieg bejn il-pajjiżi, ir-reġjuni u l-gruppi tal-popolazzjoni, li joħolqu pajjiżi, reġjuni u gruppi tal-popolazzjoni li l-vantaġġ kompetittiv prinċipali jew saħansitra l-uniku tagħhom fis-suq tax-xogħol tal-UE huwa dħul baxx u/jew kundizzjonijiet tax-xogħol indeċenti; jenfasizza li l-Istati Membri u l-Kummissjoni għandhom jiżguraw l-implimentazzjoni ta' politiki speċifiċi tal-impjieg sabiex jindirizzaw il-limitazzjonijiet u d-diffikultajiet esperjenzati mir-reġjuni fi żvantaġġ demografiku, bħar-reġjuni depopolati jew skarsament popolati, b'enfasi speċjali fuq is-settur agrikolu, bil-għan li titrawwem il-kapaċità tagħhom li joħolqu l-impjiegi u l-valur miżjud fiż-żoni rurali; iqis li huwa neċessarju li r-rati ta' impjieg u d-dħul jiżdiedu u jiġi promoss il-ħolqien ta' impjiegi deċenti sabiex jintlaħaq l-għan tal-Ewropa 2020 ta' rata ta' impjieg ta' mill-inqas 75 %; Jiddeplora l-fatt li f'ħafna Stati Membri l-introjtu gross disponibbli per capita tal-unitajiet domestiċi għadu taħt il-livell tal-2008 ta' qabel il-kriżi; iħeġġeġ lill-Istati Membri jagħmlu aktar biex inaqqsu l-inugwaljanzi; Jissottolinja l-ħtieġa għal politiki mfassla sew għas-suq tax-xogħol u għal riformi li joħolqu impjiegi ta' kwalità billi jiġu adottati miżuri li jiżguraw pagi minimi adegwati u remunerazzjoni ġusta, jipproteġu u jippromwovu s-saħħa u l-benesseri tal-impjegati, jagħtu prijorità lill-integrazzjoni mill-ġdid tal-persuni qiegħda, jippromwovu l-opportunitajiet indaqs u t-trattament ugwali u d-drittijiet tal-ħaddiema, inkluż fis-settur pubbliku, jiffaċilitaw l-aċċess ugwali għas-suq tax-xogħol, il-protezzjoni soċjali għal kulħadd u l-mobilità tal-forza tax-xogħol, iqisu r-reġjuni rurali u iżolati, u jindirizzaw l-inugwaljanzi u l-iżbilanċi bejn il-ġeneri; Jinnota bi tħassib kbir il-livell għoli ta' qgħad fost iż-żgħażagħ f'għadd ta' Stati Membri u l-vulnerabbiltà ta' ħaddiema żgħażagħ impjegati ġodda; jistieden lill-Istati Membri u lill-Kummissjoni jagħmlu l-ġlieda kontra l-qgħad fost iż-żgħażagħ prijorità, u biex jagħmlu użu sħiħ mill-istrumenti finanzjarji, bħall-Garanzija għaż-Żgħażagħ, il-programmi tal-UE bħall-Erasmus+ u miżuri mfassla apposta biex jiġu indirizzati l-qgħad fost iż-żgħażagħ u t-trawwim tal-impjegabbiltà taż-żgħażagħ; jiddispjaċih ferm li ħafna Ewropej qed jaħdmu part-time involontarjament; jinnota li dan għandu konsegwenzi detrimentali għall-protezzjoni soċjali tagħhom; Jinnota li l-parteċipazzjoni tan-nisa fis-suq tax-xogħol qed tkompli tikber, iżda huwa mħasseb li d-disparità bejn is-sessi fl-impjiegi baqgħet kważi ma nbidlitx mill-2013 u li għad hemm jippersisti livell għoli ta' inugwaljanzi bejn is-sessi f'termini ta' impjiegi u paga; jinnota bi tħassib li n-nisa huma rrappreżentati żżejjed fis-setturi bi ħlas aktar baxx u jaħdmu aktar ta' spiss f'impjiegi li huma kkwalifikati żżejjed għalihom; jinnota li ftit Stati Membri ħadu azzjoni biex jindirizzaw id-differenza bejn il-pagi tal-irġiel u n-nisa; iħeġġeġ lill-Istati Membri kollha jsaħħu l-isforzi tagħhom biex inaqqsu d-differenza bejn il-pagi tal-irġiel u n-nisa, id-differenza bejn il-pensjonijiet tan-nisa u tal-irġiel u d-diżinċentivi għax-xogħol; jistieden lill-Kummissjoni tipproponi direttiva dwar it-trasparenza fil-pagi sabiex tnaqqas malajr id-disparità bejn il-pagi tal-irġiel u n-nisa; Jiddispjaċih ħafna li l-mira ta' Barċellona dwar id-disponibbiltà ta' kura tat-tfal ta' 90 % għat-tfal mill-età ta' 3 snin sal-età skolastika obbligatorja mhux se tintlaħaq; iħeġġeġ lill-Istati Membri kollha jsaħħu l-isforzi tagħhom biex itejbu l-bilanċ bejn ix-xogħol u l-ħajja privata u biex jipprovdu aċċess għal kura tat-tfal affordabbli, indukrar bikri tat-tfal u faċilitajiet ta' kura fit-tul; jistieden lill-Istati Membri jtejbu t-taħriġ u l-kundizzjonijiet tax-xogħol f'dawn is-servizzi (inklużi s-servizzi tas-saħħa); jistieden lill-Istati Membri jimplimentaw bis-sħiħ u malajr id-direttiva adottata reċentement dwar il-bilanċ bejn ix-xogħol u l-ħajja privata għall-ġenituri u l-persuni li jindukraw u biex aktar irġiel jitħeġġu jieħdu l-liv imħallas tal-familja; Jieħu nota tas-CSRs iddedikati għall-ħolqien ta' suq uniku miftuħ, kompetittiv u dinamiku, li huwa essenzjali biex tiġi stimulata l-produttività, jiġi ffaċilitat it-tkabbir u jiġu pprovduti opportunitajiet ta' impjieg; jenfasizza l-importanza tad-distribuzzjoni ġusta taż-żiedet fil-prosperità f'dan il-kuntest; jistieden lill-Kummissjoni u lill-Istati Membri jistimulaw il-produttività permezz ta' riformi li jneħħu regolamentazzjoni mhux neċessarja; jenfasizza l-fatt li l-investimenti fis-saħħa u s-sigurtà fuq il-post tax-xogħol mhux biss itejbu l-kwalità tal-impjiegi u l-benesseri tal-ħaddiema, iżda għandhom ukoll effett pożittiv fuq il-produttività u l-kompetittività tal-ekonomija Ewropea; Jirrimarka dwar il-ħtieġa tal-ġlieda kontra l-etaiżmu fis-swieq tax-xogħol, pereżempju billi jitnaqqas id-distakk bejn il-ġenerazzjonijiet żgħażagħ u dawk akbar fl-età, is-sensibilizzazzjoni dwar id-Direttiva dwar l-Ugwaljanza fl-Impjiegi, inkluż fis-settur pubbliku, l-iżgurar tal-aċċess għal opportunitajiet ta' tagħlim tul il-ħajja permezz ta' korsijiet personalizzati u taħriġ, il-ġlieda kontra d-distakk fil-pensjonijiet, u t-trawwim ta' programmi ta' mobilità u ta' skambju tal-ħiliet fost ir-residenti anzjani tal-UE; jinnota li l-ħaddiema aktar anzjani u dawk b'inqas ħiliet huma ferm inqas probabbli li jipparteċipaw fi programmi ta' tagħlim tul il-ħajja; jistieden lill-Kummissjoni u lill-Istati Membri jżidu l-isforzi tagħhom biex ibiddlu din ix-xejra; huwa tal-fehma li jeħtieġ li tingħata aktar attenzjoni lill-ħaddiema akbar fl-età u lil politiki li jżidu l-appoġġ u li jippermettu soċjetà attiva tul il-ħajja, b'mod partikolari politiki mmirati għal ħaddiema ta' età ta' aktar minn 50 sena; Jenfasizza l-ħtieġa li tiġi miġġielda d-diskriminazzjoni kontra gruppi etniċi fis-suq tax-xogħol u li tiġi miġġielda d-differenza etnika fil-pagi u fil-pensjonijiet; jistieden lill-Kummissjoni tfassal strateġija ta' ppjanar fit-tul għall-integrazzjoni ta' gruppi ta' minoranzi etniċi fis-suq tax-xogħol, sabiex jitnaqqas ir-riskju tal-esklużjoni; jistieden lill-Kummissjoni u lill-Istati Membri jsaħħu l-isforzi kontra d-diskriminazzjoni abbażi tal-etniċità, is-sħubija f'minoranza jew f'lingwa minoritarja, billi jqajmu kuxjenza, jimplimentaw strateġiji ta' diversità u jiġbru u janalizzaw data diżaggregata affidabbli dwar id-diskriminazzjoni; Jistieden lill-Kummissjoni u lill-Istati Membri jżidu l-isforzi tagħhom biex jiżguraw l-inklużjoni akbar fis-suq tax-xogħol tal-gruppi li huma l-aktar 'il bogħod mis-suq tax-xogħol, bħall-ġenituri waħedhom, persuni li jindukraw b'mod informali, persuni b'mard fit-tul, diżabilitajiet, problemi tas-saħħa jew mard kroniku kumpless, migranti u refuġjati u persuni minn minoritajiet etniċi u reliġjużi u l-integrazzjoni aħjar tagħhom fis-soċjetà; Jilqa' l-progress li sar taħt l-Istrateġija Ewropea tad-Diżabilità 2010-2020 u b'mod speċjali d-Direttiva (UE) 2019/882 dwar l-aċċessibbiltà; madankollu jenfasizza li jeħtieġ li jsir aktar; jiddispjaċih ħafna li l-persuni b'diżabilità baqgħu żvantaġġati b'mod konsistenti f'termini ta' impjieg, edukazzjoni u inklużjoni soċjali; jistieden lill-Kummissjoni u lill-Istati Membri jkomplu jiżviluppaw miżuri speċifiċi fl-oqsma tal-impjiegi, tal-edukazzjoni u soċjali biex jiżguraw l-inklużjoni effettiva ta' persuni b'diżabilità, b'mard fit-tul u mard kroniku, inklużi dawk b'disturbi tas-saħħa mentali u b'diżabilitajiet psikosoċjali; jistieden lill-Kummissjoni u lill-Istati Membri jmorru lil hinn mill-miżuri ta' appoġġ u joħolqu aktar inċentivi għall-impjieg, aċċessibilità aħjar u akkomodazzjoni raġonevoli, inkluż billi jieħdu vantaġġ sħiħ mill-opportunitajiet ta' inklużjoni ekonomika u soċjali li toffri d-diġitalizzazzjoni; Jinnota ż-żieda f'forom ġodda ta' impjieg, inkluża t-trasformazzjoni kkawżata mid-diġitalizzazzjoni u mill-awtomatizzazzjoni; jenfasizza li tali tendenzi simultanjament jipprovdu benefiċċji u sfidi; jenfasizza l-importanza ta' politiki ta' tagħlim tul il-ħajja li jippermettu lill-ħaddiema jħejju għal tranżizzjonijiet fis-suq tax-xogħol; jenfasizza l-importanza tad-djalogu soċjali, b'mod partikolari meta jiġu żviluppati strateġiji ulterjuri biex jiġu indirizzati dawn l-isfidi; jinnota li din it-trasformazzjoni tista' twassal għal każijiet ta' impjieg atipiku u prekarju; jinnota bi tħassib l-inadegwatezza u n-nuqqas ta' aċċess għal sistemi ta' protezzjoni soċjali għall-ħaddiema atipiċi u dawk li jaħdmu għal rashom, inkluż liv imħallas u vaganzi mħallsa; jenfasizza li l-impjieg indipendenti fittizju huwa problema persistenti li jeħtieġ li tiġi indirizzata; jistieden lill-Istati Membri jimplimentaw miżuri biex jindirizzaw dawn il-kwistjonijiet b'mod partikolari wara r-rakkomandazzjoni tal-Kunsill dwar l-aċċess għall-protezzjoni soċjali għall-ħaddiema u għall-persuni li jaħdmu għal rashom, li ntlaħaq ftehim dwarha fis-6 ta' Diċembru 2018; jilqa' din ir-rakkomandazzjoni bħala l-ewwel pass, iżda jenfasizza li jeħtieġ li jsir aktar biex jiġi żgurat l-aċċess għall-protezzjoni soċjali għal kulħadd; Jinnota li x-xogħol fuq pjattaformi online fl-UE żdied b'aktar minn 25 % matul dawn l-aħħar sentejn biex issa laħaq il-5 miljun ħaddiem, u li terz tat-tranżazzjonijiet kollha permezz ta' pjattaformi jitwettqu b'mod transfruntier; jirrimarka li l-ħaddiema tal-pjattaformi spiss ma jkunux koperti minn sistemi ta' protezzjoni soċjali; jenfasizza l-ħtieġa li l-Kummissjoni u l-Istati Membri jiġbru data aħjar u aktar armonizzata dwar l-għadd ta' ħaddiema tal-pjattaformi, u l-istatus tal-impjieg, il-kontenut tal-impjiegi u d-dħul tagħhom; jappella għal inizjattiva kkoordinata tal-UE biex tiżgura li l-ħaddiema kollha tal-pjattaformi jkollhom aċċess għall-protezzjoni soċjali u huma ggarantiti d-drittijiet kollha tagħhom soċjali u tax-xogħol, irrispettivament mill-istatus ta' impjieg tagħhom, u biex il-kopertura ta' ftehim kollettiv tiġi estiża biex tkopri lill-ħaddiema tal-pjattaformi; Jenfasizza li t-teknoloġiji l-ġodda ta' komunikazzjoni u l-flessibbiltà fl-organizzazzjoni tax-xogħol sikwit jistgħu jwasslu għal sigħat itwal ta' xogħol u ħin ta' xogħol, ħajja privata u ħin personali li jaħbtu flimkien; jirrimarka b'mod partikolari għall-ħtieġa li jiġi stabbilit dritt ta' skonnessjoni diġitali u li jiġu esplorati l-kunċett tal-faqar tal-ħin u tal-awtonomija fir-rigward tal-ħin tax-xogħol; Jenfasizza li hija meħtieġa trasformazzjoni tas-sistemi tal-edukazzjoni u tat-taħriġ fil-livelli kollha sabiex isir użu sħiħ mill-opportunitajiet offruti mit-teknoloġiji tad-diġitalizzazzjoni u l-ekoloġizzazzjoni tal-ekonomija u biex jiġu żviluppati l-ħiliet "personali" u l-kompetenzi meħtieġa biex jiġu ssodisfati d-domandi tas-suq tax-xogħol u biex jiġu indirizzati l-isfidi ekonomiċi, soċjali u ekoloġiċi tal-lum u ta' għada; iqis li n-nuqqas ta' ħiliet u n-nuqqas ta' tlaqqigħ tal-ħiliet jistgħu jkunu ostakli kbar għall-investiment; jenfasizza li sabiex jinkisbu ħiliet adegwati huwa meħtieġ li jitjiebu l-kwalità, id-disponibbiltà, l-inklussività, l-affordabbiltà u l-aċċessibbiltà tal-edukazzjoni u t-taħriġ, inkluż it-taħriġ vokazzjonali, u li jittejjeb ir-rikonoxximent reċiproku tal-kwalifiki; jenfasizza li huwa importanti li n-negozji jingħataw inċentivi biex iżidu l-investiment tagħhom fit-taħriġ; jenfasizza li l-investiment fl-edukazzjoni huwa fundamentali għal koeżjoni soċjali; jenfasizza l-importanza li tiġi indirizzata l-kwistjoni ta' dawk li jħallu l-iskola kmieni; jistieden lill-Istati Membri jsegwu strateġija parallela li jagħmlu l-edukazzjoni regolari inklużiva kif ukoll jipprovdu programmi mmirati għal dawk li huma l-aktar vulnerabbli; jistieden lill-Istati Membri jżidu u jinkuraġġixxu l-investiment fit-titjib tal-ħiliet u fit-taħriġ mill-ġdid u fit-taħriġ komprensiv fil-ħiliet diġitali, vokazzjonali u intraprenditorjali, filwaqt li jqisu l-qalba lejn l-ekonomija diġitali u lejn ekonomija aktar ekoloġika, u d-domanda għal professjonisti tekniċi kkwalifikati f'ħafna pajjiżi u reġjuni; jenfasizza li kundizzjonijiet diċenti ta' xogħol u impjieg huma fattur kruċjali biex jiġu attirati ħaddiema tas-sengħa; Jaqbel mal-Kummissjoni li jinħtieġu sforzi f'waqthom biex tiġi indirizzata d-diġitalizzazzjoni, li l-UE kollha kemm hi għandha tħaffef il-proċess, li jkun hemm allinjament aħjar tal-politiki tal-Unjoni, tal-Istati Membri u dawk reġjonali, għandu jkun hemm l-ippuljar tar-riżorsi pubbliċi u privati biex jiżdied l-investiment, u li għandhom jiġu żviluppati sinerġiji aktar b'saħħithom fl-ekonomija u s-soċjetà diġitali; jenfasizza l-ħtieġa li tiġi żgurata t-trasformazzjoni diġitali effikaċi u ekwa tas-servizzi u li ħadd ma jibqa' lura; jenfasizza li programmi ta' litteriżmu diġitali għandhom jindirizzaw kwistjonijiet ta' privatezza u ta' protezzjoni tad-data; Jemmen li l-isfidi tat-tibdil fil-klima u t-tranżizzjoni lejn ekonomija aktar ekoloġika jeħtieġu appoġġ deċiżiv għas-soċjetà, il-ħaddiema u n-negozji biex dawn jingħataw għajnuna biex jadattaw għal dawn it-trasformazzjonijiet kruċjali, b'enfasi partikolari fuq ir-reġjuni l-aktar milquta, billi jtejbu t-taħriġ u l-edukazzjoni bil-għan li jiġu adattati l-ħiliet u jinħolqu impjiegi ġodda fis-setturi tal-ambjent u diġitali; jitlob għall-iffukar partikolari fuq il-gruppi l-aktar vulnerabbli fis-soċjetà, inklużi l-persuni fir-riskju tal-faqar u/jew tal-privazzjoni materjali estrema; Jenfasizza li ż-żieda fl-użu u l-iżvilupp tal-ħiliet hija marbuta mal-ħolqien ta' valur miżjud u kompetittività u għandha tkun fil-qalba tal-politiki tal-UE mmirati lejn il-promozzjoni tat-tkabbir ekonomiku permezz tal-investiment fil-ħiliet; jirrimarka li, għalkemm huma kundizzjoni neċessarja għat-tkabbir, il-ħiliet weħidhom mhumiex biżżejjed; jappella għalhekk għal miżuri komplementari, apparti l-investiment fl-edukazzjoni u t-taħriġ inizjali, biex jinħolqu u jitfasslu impjiegi ta' kwalità fis-suq tax-xogħol li jisfruttaw bl-aħjar mod il-ħiliet tal-ħaddiema; Jesprimi tħassib dwar l-għadd konsistentement għoli ta' nies fl-Ewropa li m'għandhomx ħiliet bażiċi fin-numeriżmu u fil-litteriżmu peress li dawn huma rekwiżit fundamentali għall-parteċipazzjoni attiva fis-soċjetà u fis-suq tax-xogħol; jistieden lill-Istati Membri jieħdu miżuri b'saħħithom biex issaħħu l-provvista tagħhom ta' taħriġ tal-ħiliet bażiċi, b'mod partikolari għall-gruppi l-aktar marġinalizzati fis-soċjetà; jenfasizza l-importanza ta' arranġamenti robusti għall-validazzjoni tat-tagħlim mhux formali u informali sabiex jiġi ggarantit li l-ħiliet u l-kompetenzi jiġu rikonoxxuti kemm jista' jkun b'mod wiesa' u sabiex tiġi promossa l-flessibbiltà bejn mogħdijiet differenti ta' edukazzjoni u taħriġ; Jistieden lill-Kummissjoni u lill-Istati Membri jipprovdu inċentivi u jżommu assistenza teknika bil-ħsieb li jiżdiedu l-opportunitajiet għall-promozzjoni ta' xogħol deċenti għaż-żgħażagħ permezz ta' programmi ta' impjieg, appoġġ għal imprendituri żgħażagħ permezz ta' EntreComp, programmi ta' apprendistat ta' kwalità għolja, u taħriġ lingwistiku u vokazzjonali, inkluż permezz ta' kurrikuli tal-iskola fl-Istati Membri, f'kooperazzjoni mill-qrib mal-intraprenditur u l-komunità ta' riċerka u partijiet interessati rilevanti oħra; Jistieden lill-Istati Membri jsaħħu u jimmodernizzaw is-servizzi tal-impjieg pubbliku f'kull livell territorjali permezz tat-taħriġ kontinwu tal-operaturi, l-inklużjoni ta' konsulenti u tuturi speċjalizzati ħafna u l-implimentazzjoni ta' politiki mmirati għal kull kategorija tas-suq tax-xogħol; Jenfasizza li l-għanijiet soċjali u ekonomiċi tal-Unjoni għandhom jingħataw l-istess prijorità u r-riżorsi finanzjarji garantiti fil-baġit li jmiss, u li s-Semestru Ewropew għandu jissaħħaħ biex jinkludi dimensjoni soċjali matul iċ-ċiklu kollu tiegħu bl-involviment tal-korpi kompetenti tal-UE u tal-istati membri li jittrattaw il-politiki soċjali; iħeġġeġ lill-Kummissjoni ttejjeb is-CSRs għall-membri taż-żona tal-euro billi toħloq qafas matriċi fejn il-politiki soċjali relatati mal-Pilastru Ewropew tad-Drittijiet Soċjali, bħall-aċċess inklużiv għall-edukazzjoni, is-saħħa, in-nutrizzjoni, l-impjiegi u l-akkomodazzjoni, u l-preservazzjoni tad-drittijiet soċjali, jiġu analizzati għal kull settur soċjali bħalma huma t-tfal, iż-żgħażagħ, l-anzjani, il-minoranzi, il-migranti u l-persuni b'diżabilità, biex b'hekk tinħoloq immaġni ħafna aktar preċiża tas-saħħa ekonomika u soċjali tal-Istati Membri, u tiġi eżaminata l-estensjoni possibbli ta' dan il-komponent ġdid tas-CSRs għall-Istati Membri mhux fiż-żona tal-euro; jirrimarka li s-CSRs għandhom ikunu koerenti mal-objettivi ekonomiċi, soċjali u ambjentali tal-UE u għandhom isaħħu aktar milli jikkontradixxu lil xulxin; jistieden lill-Kummissjoni u lill-Istati Membri jiddefinixxu strateġija Ewropea sostenibbli sabiex ngħelbu l-isfidi soċjali, ekonomiċi u klimatiċi; jistieden lill-Kummissjoni u lill-Istati Membri jsaħħu d-drittijiet soċjali billi jipproponu leġiżlazzjoni, inklużi strumenti finanzjarji fejn xieraq u wara reviżjoni, biex jiġi implimentat il-Pilastru Ewropew tad-Drittijiet Soċjali fil-limiti tal-kompetenzi rispettivi tagħhom kif stabbilit fit-Trattati; Iqis fundamentali li tiġi definita u finalizzata d-dimensjoni soċjali tal-Unjoni Ewropea; għal dan il-għan, jemmen li huwa essenzjali li jiġu żgurati d-drittijiet għal kundizzjonijiet tal-għajxien deċenti, għall-akkomodazzjoni xierqa, għal sistema tal-kura tas-saħħa effiċjenti u aċċessibbli u għal kura fit-tul; Jenfasizza li djalogu soċjali li jiffunzjona tajjeb huwa għodda ewlenija fit-tiswir tal-kundizzjonijiet tax-xogħol, bis-sehem ta' varjetà ta' atturi f'diversi livelli, li tibbilanċja l-interessi tal-ħaddiema u ta' min iħaddem u tikkontribwixxi kemm għall-kompetittività ekonomika kif ukoll għall-koeżjoni soċjali; jistieden lill-Istati Membri jkomplu jsaħħu d-djalogu soċjali madwar l-Ewropa biex jibbilanċjaw ir-relazzjonijiet industrijali u fejn meħtieġ biex isaħħu l-opportunitajiet għal negozjar kollettiv; Jiddeplora l-fatt li l-faqar għadu għoli b'mod inaċċettabbli; jenfasizza li hemm riskju ogħla ta' faqar fi żminijiet ta' tnaqqis fir-ritmu ekonomiku; jenfasizza li filwaqt li fl-2017 l-għadd ta' persuni f'riskju ta' faqar jew esklużjoni soċjali (AROPE) fl-UE kompla jonqos, fl-2017 kien hemm madwar 113-il miljun persuna fl-UE u 74 miljun persuna fiż-żona tal-euro f'riskju ta' faqar jew esklużjoni soċjali; jiddispjaċih li l-għan tal-Ewropa 2020 għat-tnaqqis tal-faqar probabbilment mhux se jintlaħaq; iħeġġeġ lill-Kummissjoni u lill-Istati Membri jieħdu l-passi meħtieġa biex inaqqsu l-faqar, inkluż il-faqar fost dawk li jaħdmu, kif ukoll il-faqar esperjenzat mill-gruppi vulnerabbli; jenfasizza l-ħtieġa li jinqered il-faqar fost it-tfal u jistieden lill-Kummissjoni tipproponi leġiżlazzjoni għall-implimentazzjoni ta' Garanzija Ewropea għat-Tfal; iħeġġeġ lill-Kummissjoni u lill-Istati Membri jippromwovu strateġija kontra l-faqar ibbażata fuq id-drittijiet imsejsa fuq l-inklużjoni attiva integrata li tikkombina l-implimentazzjoni tad-drittijiet soċjali fundamentali, is-servizzi ta' kwalità għolja u l-impjiegi b'pagi ġusti; jistieden lill-Istati Membri jiżviluppaw azzjonijiet u strateġiji f'konformità mal-Pilastru Ewropew tad-Drittijiet Soċjali biex jiġu indirizzati l-ħtiġijiet soċjali ta' dawk li għalihom is-suq tax-xogħol huwa inaċċessibbli; Jenfasizza li l-impjiegi deċenti, l-aċċess għall-protezzjoni soċjali adegwata irrispettivament mir-relazzjoni ta' impjieg jew it-tip ta' kuntratt, iż-żieda fil-pagi u s-servizzi pubbliċi ta' kwalità għolja u b'riżorsi suffiċjenti, inklużi s-sistemi edukattivi u offerti aċċessibbli ta' tagħlim tul il-ħajja, għandhom impatt sinifikanti fuq it-tnaqqis tal-inugwaljanzi u tar-riskju tal-faqar u tal-esklużjoni soċjali u fuq it-titjib tas-saħħa u tal-benessri; jilqa' l-impatt sinifikanti tat-trasferimenti soċjali fuq it-tnaqqis tal-faqar; jiddispjaċih madankollu li dan mhuwiex rifless fil-politiki nazzjonali tal-Istati Membri kollha; jenfasizza l-importanza tal-evalwazzjoni trasparenti tal-istrateġija Ewropa 2020, b'mod partikolari fil-qasam tat-tnaqqis tal-faqar, u l-iżvilupp ta' strateġija soċjali u sostenibbli wara l-2020 li tipprijoritizza l-qerda tal-faqar u tappoġġja l-implimentazzjoni tal-Pilastru Ewropew tad-Drittijiet Soċjali u tal-Għanijiet ta' Żvilupp Sostenibbli permezz ta' proċessi ta' djalogu sinifikanti mas-soċjetà ċivili u mal-persuni b'esperjenza diretta tal-faqar fil-livell tal-UE u dak nazzjonali; Jinnota li fl-2017, 9.4 % tal-persuni impjegati kollha fl-UE kienu fir-riskju tal-faqar u li l-faqar fost dawk li jaħdmu qiegħed jiżdied f'ħafna Stati Membri; Jenfasizza li l-faqar fost dawk li jaħdmu huwa sinjal fundamentali ta' inġustizzja soċjali u jemmen li huwa essenzjali li tiżdied il-kapaċità tal-akkwist tal-ħaddiem, li jissaħħaħ in-negozjar kollettiv u li tiġi definita sistema b'saħħitha u armonizzata ta' drittijiet u protezzjonijiet għal kull forma ta' xogħol; iħeġġeġ lill-Istati Membri jieħdu azzjoni deċiżiva biex jiżguraw li n-nies ikunu jistgħu jaffordjaw ħajja deċenti għalihom infushom u għall-familji tagħhom fuq il-pagi tagħhom; jistieden lill-Kummissjoni tressaq strument legali biex jiġi żgurat li kull ħaddiem fl-Unjoni jkollu paga minima ġusta, li tista' tiġi stabbilita skont it-tradizzjonijiet nazzjonali, jew permezz ta' ftehimiet kollettivi jew dispożizzjonijiet legali; Iqis li l-firxa ta' impjiegi temporanji jew prekarji qed tirriskja li jkollha effetti perikolużi f'termini tal-adegwatezza tal-pensjoni, b'mod partikolari għall-ġenerazzjonijiet żgħażagħ li ta' spiss jiffaċċjaw perjodi ta' diskontinwità fil-perkors tal-karriera u b'hekk tal-kontribuzzjonijiet tagħhom, u l-istabilità tas-sistemi tas-sigurtà soċjali; Jinnota l-iżviluppi preokkupanti fis-swieq tal-akkomodazzjoni mġebbda żżejjed f'diversi Stati Membri u l-konsegwenzi detrimentali tagħhom b'mod partikolari fuq persuni bi dħul baxx u f'ċerti reġjuni; jistieden lill-Istati Membri jżidu l-isforzi tagħhom biex isegwu r-rakkomandazzjonijiet tal-Kummissjoni (biex inaqqsu l-ostakli tal-provvista, ineħħu d-distorsjonijiet u jnaqqsu l-preġudizzji li jinħolqu mis-sistema tat-taxxa) u biex jieħdu azzjoni f'konformità mar-Rakkomandazzjoni 19 tal-Pilastru Ewropew tad-Drittijiet Soċjali; Jistieden lill-Kummissjoni u lill-Istati Membri jagħmlu użu aħjar mis-Semestru Ewropew biex jimmonitorjaw u jappoġġjaw il-progress dwar l-affordabbiltà tal-akkomodazzjoni u l-kundizzjoni ta' persuni mingħajr dar; jistieden lill-Kummissjoni tipproponi Qafas Ewropew għall-Akkomodazzjoni Soċjali u Affordabbli biex ikun hemm koordinazzjoni effiċjenti tal-politiki tal-Istati Membri; Jinnota li s-servizzi soċjali u tal-kura tas-saħħa huma essenzjali biex jappoġġaw il-ġlieda kontra l-faqar u l-esklużjoni soċjali; jinnota bi tħassib li l-maġġoranza tal-Istati Membri rċevew CSRs biex itejbu l-effikaċja, l-aċċessibbiltà u s-sostenibbiltà tas-sistemi tal-kura tas-saħħa pubblika tagħhom; jistieden lill-Istati Membri jżidu l-isforzi tagħhom biex jiżguraw l-aċċessibbiltà, id-disponibbiltà, l-affordabbiltà, il-kwalità u l-kosteffettività tas-sistemi tal-kura tas-saħħa tagħhom; jenfasizza l-importanza ta' kampanji ta' prevenzjoni u promozzjoni tas-saħħa, immirati b'mod partikolari lejn iż-żgħażagħ minn popolazzjonijiet żvantaġġati; jistieden lill-Istati Membri jinvestu bi prijorità fil-prevenzjoni fil-politiki tas-saħħa tagħhom; jitlob li jiġu segwiti b'mod attiv kampanji ta' promozzjoni tas-saħħa kemm għas-saħħa fiżika kif ukoll dik mentali; ifakkar fl-importanza li tiġi ffaċilitata l-integrazzjoni mill-ġdid fis-suq tax-xogħol tal-persuni ta' età tax-xogħol li jkunu qed jirkupraw minn mard; jistieden lill-Istati Membri jinvestu fis-servizzi tal-kura għall-persuni fl-istadji kollha ta' ħajjithom, ikomplu jsegwu bil-għan li jinkisbu l-miri ta' Barċellona tal-2002 tal-kura tat-tfal, u biex jiġu żviluppati l-miri tal-kura għall-anzjani u għall-persuni dipendenti; Jistieden lill-Kummissjoni u lill-Istati Membri jiżviluppaw miżuri speċifiċi biex jagħtu segwitu għall-Qafas Ewropew għal Azzjoni dwar is-Saħħa u l-Benessri Mentali u l-Kumpass tal-UE għal Azzjoni dwar is-Saħħa u l-Benessri Mentali; jemmen li dawn il-miżuri għandhom jinkludu l-promozzjoni tas-saħħa mentali u miżuri ta' prevenzjoni u jkunu koerenti ma' strumenti ta' politika oħrajn bil-għan li jitnaqqsu d-determinanti soċjali sottostanti tas-saħħa mentali; Jenfasizza l-importanza ta' monitoraġġ mill-qrib u, fejn meħtieġ, rieżami tal-fondi tal-Unjoni sabiex jiġi żgurat finanzjament effettiv f'konformità mal-objettivi tal-UE; jistieden lill-Kummissjoni u lill-Istati Membri jindirizzaw kwalunkwe użu ħażin, frodi u korruzzjoni relatati mal-fondi tal-Unjoni; Jisħaq fuq l-importanza li jiġu rrispettati r-rakkomandazzjonijiet tal-Awdituri tal-UE; Jemmen li sabiex tinżamm u tiżdied il-kompetittività globali, il-qafas regolatorju tas-suq tax-xogħol fl-Istati Membri jeħtieġ li jkun ċar, sempliċi u flessibbli, filwaqt li jinżammu l-istandards għoljin tax-xogħol; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni.
Extracted from TA-9-2019-0033_MT.docx